ועדת החינוך והתרבות, כנסת 15, פרוטוקול מספר 58, 2000-01-18 11:15

זבולון אורלב: אנחנו פותחים את ישיבת ועדת החינוך והתרבות בנושא הצעה דחופה לסדר היום של חבר הכנסת משה גפני בעניין ביטול תוכנית האקטואליה הדתית ביומן "מורשת" ברשת א'.

זבולון אורלב: חבר הכנסת גפני יציג את הנושא.

משה גפני: אדוני היושב-ראש, אורחים נכבדים, ראשית אני מודה לך על הזימון הדחוף של ישיבת הוועדה.

זבולון אורלב: אני צריך לומר לחברינו שעכשיו יש פרוצדורה חדשה בכנסת.

זבולון אורלב: עד יום ראשון יכול חבר כנסת להגיש בקשה לנשיאות הכנסת על מנת שתוך שבוע ימים תדון אחת מוועדות הכנסת בהצעה שלו.

זבולון אורלב: זאת הצעה דחופה, לא למליאה אלא לוועדה.

זבולון אורלב: זה מושג חדש שיש עכשיו בכנסת.

זבולון אורלב: מכיוון שהנושא הזה אושר ביום שני שעבר אז הייתי חייב לדון היום בנושא הזה.

משה גפני: אני חושב שזה הנושא הראשון שאושר במסגרת שינוי התקנון החדש.

זבולון אורלב: לכן זה גם מתקיים בשעה כזאת, מצאנו זמן מיוחד.

זבולון אורלב: הישיבה תהיה קצרה ויעילה.

משה גפני: הנושא שאני ביקשתי לדון עליו בדחיפות הועלה גם באקראי בוועדת הכלכלה של הכנסת במסגרת דיון על הרדיו הפירטי.

משה גפני: אני ביקשתי לדון בזה באופן מסודר ודחוף וכעת ברצוני להציג את הנושא.

משה גפני: יש במדינת ישראל ציבור דתי-מסורתי שאיננו מאזין לרשת ב' בקול ישראל וגם לא לגלי צה"ל.

משה גפני: אני לא מדבר על התקשורת הכתובה אלא על התקשורת האלקטרונית.

משה גפני: הוא בוודאי איננו צופה בטלוויזיה.

משה גפני: הוא נהנה מתוכנית האקטואליה שהיתה משודרת ביומן "מורשת".

משה גפני: ביומן הזה הופיעו גם חברי כנסת, דתיים ושאינם דתיים.

משה גפני: הנושאים שעלו שם לדיון היו נושאים שמעניינים בעיקר את הציבור הדתי, שאין להם מקום בתוכניות הרגילות של קול ישראל, דברים שהם פחות חדשותיים מבחינת הציבור הכללי ויותר חדשותיים מבחינת הציבור הדתי.

משה גפני: למיטב ידיעתי ולמיטב הבנתי מדובר בתוכנית שהיתה תוכנית טובה והביאה דברים שכפי שאמרתי עניינו את הציבור הדתי.

משה גפני: ההחלטה השרירותית של רשות השידור - ואני לא נכנס לקטע המקצועי, הוא איננו מענייני, אני גם לא מתמצא בעניין.

זבולון אורלב: איך אתה יודע שהיא החלטה שרירותית?

זבולון אורלב: תאמר: ההחלטה של רשות השידור.

משה גפני: אני אומר שציבורית זאת החלטה שרירותית.

משה גפני: מקצועית אני לא יודע.

משה גפני: מבחינת הציבור המשמעות של העניין הוא שאין ברשות השידור הממלכתית תוכנית אקטואליה שמיועדת עבור הציבור הדתי, נקודה.

משה גפני: זה תמונת המצב.

משה גפני: בעידן שבו אנחנו מדברים על חופש הביטוי, על זכות הציבור לדעת, רצון להגיע לציבורים רבים, כשרשות השידור והממשלה בכלל עומדת בתוקף על כך שלא יהיו תחנות רדיו פירטיות ושהכל יהיה מוסדר בחוק ומעוגן באופן ממלכתי - דווקא בעידן הזה לבוא ולהגיד שבחלקה הקטנה הזאת של חצי שעה, ¾ שעה, לא תהיה אקטואליה דתית, זאת לפי דעתי החלטה לא ראויה.

משה גפני: היא מדיפה ריח מאוד לא סימפטי.

משה גפני: המשמעות של זה היא פגיעה בציבור הדתי שמעוניין בתוכנית הזאת.

משה גפני: אם יש בעיות מקצועיות, אפשר לפתור אותן.

משה גפני: צריך לעשות סדר.

משה גפני: צריך לעשות את זה מקצועית וכפי שצריך.

משה גפני: אני לא נוקט עמדה לגבי הנושאים המקצועיים.

משה גפני: מאוד הייתי מבקש שהאקטואליה הדתית תחזור לרשות השידור ולו למען הציבור הזה שאיננו מאזין ואיננו שומע תוכניות אחרות.

משה גפני: הייתי מאוד מעוניין לשמוע מה אתם אומרים בעניין הזה.

משה גפני: אני מקווה שהתוכנית הזאת תחזור.

משה גפני: דיברתי על העניין הזה כמה פעמים עם חברת הכנסת לבנת.

משה גפני: הבנתי שזאת תוכנית האקטואליה היחידה המיועדת לציבור הדתי.

משה גפני: אני מבקש שהנושא הזה יחזור.

לימור לבנת: לא שמעתי את תחילת דבריך ואני מתנצלת שאני גם אצטרך לצאת עוד מעט, אבל היה חשוב לי להיות בדיון הזה.

לימור לבנת: אני חושבת שהפסקת האקטואליה ביומן "מורשת" - - -

משה גפני: לא חודש עכשיו שום דבר.

משה גפני: אני פשוט אמרתי את מה שאת אמרת לי.

לימור לבנת: אני קיבלתי הרבה מאוד פניות בעניין הזה מציבור המאזינים.

לימור לבנת: אני חושבת שהסגירה של היומן וביטולו, או הפנייתו לאופי שונה ממה שהיה לו במשך שנים ארוכות, כשאסרו לדבר על דברי אקטואליה, נניח כמו הפגנה בעד נסיגה מרמת הגולן או נגד נסיגה מרמת הגולן - אני חושבת שזה משגה.

לימור לבנת: אני מודה לך על שזימנת את הדיון הזה.

לימור לבנת: אני חושבת שראוי שנשמע ממנהלי הרדיו מדוע התקבלה החלטה כזאת, ואני מדברת גם על הצורה שבה ההחלטה התקבלה.

לימור לבנת: אני מבינה שהיו בעיות מסויימות.

לימור לבנת: אני מבינה שהיו אנשים שלא היו עובדים קבועים של רשות השידור.

לימור לבנת: אפשר לתקן דברים מהסוג הזה ולא לבטל יומן שיש ציבור שמאזין לו ושזה מעניין אותו וחשוב לו, ושהוא עוסק בנושאים שלא עוסקים בהם במהדורות אחרות וביומנים אחרים בהכרח.

לימור לבנת: הוא אולי עוסק גם קצת בנושאים אקטואליים, בכל זאת לתת לזה איזה גוון אקטואלי ולא רק תוכנית שעוסקת באיזוטריה.

לימור לבנת: היה כנראה ציבור רב שהאזין לשילוב הזה.

לימור לבנת: הבנתי שאספו את העובדים - כך נמסר לי, אינני יודעת אם זה נכון או לא - ואמרו להם שמי שלא יפעל כך יעוף משם, שזאת הנחייה.

לימור לבנת: יכול להיות שהמידע שקיבלתי לא מדוייק, מראש אמרתי את זה.

לימור לבנת: בקשתי, כמו בקשתו של חבר הכנסת גפני, כמו בקשתם של יושב-ראש הוועדה חבר הכנסת אורלב ושל חבר הכנסת נודלמן, היא שיוחזר היומן למתכונתו הקודמת.

לימור לבנת: אולי צריך לבצע תיקונים, אולי צריך להעיר הערות לעובדים מסויימים, אינני יודעת, לא על זה אני מדברת.

לימור לבנת: אבל יוחזר היומן למתכונתו.

לימור לבנת: ציבור גדול של מאזינים רוצה לשמוע אותו.

לימור לבנת: אי אפשר להשתחרר מהתחושה שמשהו בעניין הזה הוא מאוד בעייתי.

זבולון אורלב: חבל שאאריך.

זבולון אורלב: אני תומך בדברי שני חברי הכנסת.

אמנון נדב: קודם כל, לגבי העובדות.

משה גפני: עוד לא אמרנו לך ברוך רופא חולים.

אמנון נדב: בלי לשנות מילה מכל מה שנאמר כאן, קודם כל להעמיד את הכותרת על דיוקה.

אמנון נדב: מדובר בביטול העיסוק בנושאים פוליטיים דתיים, דהיינו מפלגות דתיות לצורך העניין הזה, אם נגיע לשורה התחתונה, בתוכנית הזאת.

זבולון אורלב: כלומר מותר לראיין את חבר הכנסת גפני על ט"ו בשבט?

אמנון נדב: כן, על ט"ו בשבט וגם על - - -

משה גפני: אבל על רמת הגולן לא.

אמנון נדב: למשל בעניין של פסק ההלכה - מר איתן אלמוג, שהוא מנהל החטיבה, יפרט בדיוק את הדוגמא הקלאסית, על מה שאתה מדבר - שהוא לא נושא פוליטי אלא מצב הלכתי, שהרבנים פסקו מה שפסקו - היתה לנו בעיה כשמר אלמוג ניסה לכפות את זה עליהם אך בגלל היתממות של חלק מהאנשים, שאמרו שבפוליטיקה אנחנו לא עוסקים, העניין הזה, שעוסק בהלכה, בהלכות שנפסקו, לא שודר.

אמנון נדב: אבל על זה מר איתן אלמוג ירחיב.

לימור לבנת: תסביר לנו גם מה ההבדל בין מה שאסור היום לבין מה שהיה מותר קודם.

אמנון נדב: קודם כל אני חייב לומר משפט אחד לפרוטוקול.

אמנון נדב: אני אומר את מה שאני אומר ולמרות זאת אנחנו כאן.

אמנון נדב: רשות השידור היא רשות עצמאית סוברנית לצורך העניין הזה.

אמנון נדב: אני באתי להקשיב לכם אבל לטעמי אני, כהנהלה מקצועית, הגוף היחיד שמוסמך להורות לי מה לעשות ומה לא לעשות בתוכניות, איזה תוכנית כן תעלה או לא תעלה, זה מליאת רשת השידור, ועדת התוכניות.

אמנון נדב: כשיש שינויים בלוח המשדרים אני מביא לפניהם את ההצעות וכשיש להם רחשי לב כאלה או אחרים - - -

זבולון אורלב: ההחלטה הזאת עברה את הפרוצדורה, את ועדת התוכניות?

אמנון נדב: לא.

אמנון נדב: זה לגבי העלאת תוכנית והורדתה.

אמנון נדב: בסמכותנו לשנות עניין של מנחים, מגישים, את התוכנית עצמה.

אמנון נדב: יתכן שמה שאתם אומרים כאן אכן שינה את אופייה של התוכנית הזאת מן הקצה אל הקצה ומן הראוי שזה יעלה לדיון בוועדת תוכניות של מליאת רשות השידור, שאולי תגיד לנו שאנחנו שינינו באופן דראסטי את התכנים של התוכנית הזאת שאושרה.

אמנון נדב: אנחנו ננסה להסביר, בדיון מקצועי עד כמה שאפשר, ואז הם יחליטו מה שיחליטו.

אמנון נדב: אבל אני אומר שוב, למרות כל מה שאמרתי, אנחנו היום כאן כדי להסביר, לשמוע ולהשמיע.

אמנון נדב: אבל במובן של החלטות - זכותכם להחליט מה שאתם רוצים - אבל מבחינת הסדר הטוב, המוסדות הציבוריים של רשות השידור הם הגוף שמבחינתנו יכול לומר לנו מה עשינו נכון ומה לא עשינו נכון.

משה גפני: אנחנו מודעים לפרוצדורה.

משה גפני: אנחנו יודעים מה כוחנו ואנחנו מודעים למגבלות.

זבולון אורלב: כל אחד יודע את מקומו ואת מעמדו.

לימור לבנת: עוד שבוע-שבועיים יגיע אלינו תקציב רשות השידור.

משה גפני: אם נגיע למסקנה שרשות השידור נוהגת פה באופן לא סביר אז כשיגיע תקציב רשות השידור, נשאל שאלות.

לימור לבנת: יהיו לנו הרבה שאלות על התקציב.

זבולון אורלב: אני מראש התנצלתי שבשעה 12 אני חייב לסיים.

אמנון נדב: לא לחינם העיר חבר הכנסת אורלב, יושב-ראש הוועדה, את מה שהעיר בעניין השרירותיות.

אמנון נדב: ברצוני להסביר לכם, עד כמה שזה יסבר את אוזניכם, שלא היו שם שום כוונות מי יודע מה ולא היתה שום שרירות לב.

אמנון נדב: במשך השנה האחרונה, ובעיקר בחודשים האחרונים, הצטברו לנו לא מעט בעיות.

אמנון נדב: התוכנית "מורשת" מעולם לא עלתה לשידור כתוכנית שאמורה לעסוק בפוליטיקה.

אמנון נדב: בא מר איתן אלמוג, שמונה לנהל את חטיבת האומר שבמסגרתה משודרת התוכנית, ורצה לנסות להגביר את המימד האקטואלי בתוכנית הזאת.

אמנון נדב: אז בעצם התחילו לעסוק גם בפוליטיקה פר-סה בתוכנית הזאת.

אמנון נדב: הנסיון שנלמד במשך השנה האחרונה היה שהצטברו אינסוף תלונות על כך שהתוכנית הזאת לא עובדת לפי הכללים של רשות השידור.

אמנון נדב: דהיינו: איזון, ועוד הר של כללים, אני לא אייגע אתכם.

אמנון נדב: כל זה למה?

אמנון נדב: מפני שמי שעובד שם זה אנשים מן החוץ, שמעולם לא הוכשרו על-ידי קול ישראל אלא נלקחו מעיתונות או מתקשורת כזאת או אחרת.

אמנון נדב: הם לא אנשי רשות השידור שמודעים לכללי העבודה ברשות.

אמנון נדב: למרות זאת, העניין התנהל איכשהו.

לימור לבנת: למה נלקחו עובדים מבחוץ?

לימור לבנת: האם מבין 1,800 עובדי רשות השידור לא הצליחו לייצר תוכנית כזאת?

אמנון נדב: זה כבר נושא אחר.

אמנון נדב: היתה החלטה במסגרת התקציב החדש - אם היא תתבצע או לא, זה לא תפקידי לומר כאן - היתה החלטה שעברה והיא תוקצבה.

אמנון נדב: במהלך השנה הזאת עומדת להיות מוקמת רשת שלמה שתשדר - - -

זבולון אורלב: היא עוד לא מוקמת.

אמנון נדב: אני אומר שהיא תוקצבה.

אמנון נדב: זה גם יובא לוועדת כספים, שאני לא יודע מי מכם משתתף בה.

לימור לבנת: שנינו חברים בה.

אמנון נדב: תוכלו לשאול ולחקור.

לימור לבנת: זאת שאלה גדולה.

אמנון נדב: אז לא היו הרבה בעיות מפני שלא עסקו כל-כך בפוליטיקה.

אמנון נדב: לפני 6 חודשים נבחר לתפקיד מנהל מחלקה חדש, בחור צעיר, נמרץ, מלא אנרגיה, שהגביר את הפעילות בתחום העיסוק בפוליטיקה הדתית.

אמנון נדב: מאז זרם התלונות - בין אם זה על היחסים בתוך משרד הדתות בין השר לבין הסגן שלו, ובין אם זה לגבי תחומים אחרים - הלך וגבר.

אמנון נדב: אותו בחור נבחר למנהל מחלקת הדת אבל גם הוא, בשל כל מיני סיבות, מעולם לא הוכשר לתפקיד הזה ולכללים של רשות השידור.

לימור לבנת: אם אין לו הכשרה של רשות השידור, איך הוא נבחר?

לימור לבנת: איך הוא זכה במכרז?

אמנון נדב: מחלקת הדת מעולם לא עסקה בפוליטיקה דתית ולא אמורה לעסוק בפוליטיקה דתית.

משה גפני: אני לא מבין, הסכסוך בין השר לסגנו במשרד הדתות, זה פוליטיקה דתית?

משה גפני: זה חופש הציבור לדעת.

אמנון נדב: אני אגמור לענות ואז אני מציע שגם מר איתן אלמוג יאמר את מה שיש לו לומר ויפרט.

אמנון נדב: בסופו של דבר אחרי שעברנו את כל התלונות האלה והיה בירור אצל המנכ"ל, ההחלטה שקיבלנו היא שכל אחד יעסוק בתחום שלו.

אמנון נדב: רשת ב' וכל רשת כתבי החדשות שלה מספקים את החומרים לכל הרשתות.

אמנון נדב: הם אומנו, מיומנים לזה, נבחרו כדי לעסוק בעניין הזה והם עוסקים בנושאים פוליטיים, פוליטיקה דתית ופוליטיקה שאינה דתית.

אמנון נדב: גם שם יש לנו מספיק בעיות אבל לפחות אלה אנשים שהפיקוח עליהם לאורך כל סולם הניהול הוא הרבה יותר הדוק וצמוד, על כל הבעייתיות והרגישות שישנה בתחום הזה, והם גם נבחרו כדי להיות כתבים בנושאים אקטואליים.

אמנון נדב: קיבלנו החלטה שלא יכנסו לנושאים הפוליטיים-דתיים, לפחות בשלב הזה, כל זמן שלא השתנו הנסיבות, כדי לא להיכנס יום יום לדיון על תלונות.

אמנון נדב: היה גם מקרה ספציפי, שאולי מר איתן אלמוג ירצה לפרט אותו, בירור אצל מנכ"ל רשות השידור לגבי איזה "נפילה" או עיסוק לא נכון באיזה נושא של משרד הדתות.

אמנון נדב: המנכ"ל הנחה והמליץ בפנינו שהתוכנית הזאת תחזור להיות כפי שהיתה במקור, לעסוק בנושאים של ערכים, מורשת ודת ולא בפוליטיקה דתית.

אמנון נדב: אימצנו את ההחלטה הזאת ופעלנו בהתאם.

לימור לבנת: לא כל-כך הבנתי את עניין המכרז.

לימור לבנת: איך אדם זוכה במכרז כמנהל מחלקת הדת, כאשר אתה אומר שהוא לא אמון על הנהלים והכללים ברשות השידור?

אמנון נדב: הכוונה היא שהוא לא אומן ולא נבחר כדי לעסוק בנושאים של אקטואליה, על כל הבעייתיות שבזה.

אמנון נדב: תפקידה של מחלקת דת הוא לגמרי אחר.

אמנון נדב: אני אשלח לכם פעם את המיכרז.

אמנון נדב: אם תרצי אני אצלם לך ואשלח לך אותו.

אמנון נדב: לא מופיעה שם מילה וחצי מילה על אקטואליה.

לימור לבנת: השאלה המרכזית שלי היא שאלה אחרת.

לימור לבנת: מספר התלונות שהגיעו ב-6 החודשים האחרונים, שאפילו הובילו לדיון אצל המנכ"ל - - -

אמנון נדב: לאורך כל השנים, מאז שמר איתן אלמוג מנהל את החטיבה, הגיעו תלונות.

לימור לבנת: כלומר במשך 2-3 שנים מגיעות תלונות.

לימור לבנת: זאת בשורה טובה.

לימור לבנת: אני שמחה לשמוע שכאשר יש תלונות שמגיעות לאורך 2-3 שנים אז בסופו של דבר רשות השידור נוקטת צעדים ומחליטה לפעול בהתאם לאותן תלונות.

לימור לבנת: למה אני אומרת את זה?

לימור לבנת: כי למשל לפני כשבועיים גברת דליה יאירי אמרה בתוכניתה ברדיו שמבקרת המדינה קבעה שהליכוד קנה שלטון בכסף.

לימור לבנת: מה לעשות שמבקרת המדינה אמרה בדיוק את המשפט הזה אבל על מפלגת העבודה.

לימור לבנת: גברת יאירי המשיכה לדון ולדוש בזה.

לימור לבנת: אני אפילו לא שלחתי תלונה.

לימור לבנת: למה?

לימור לבנת: כי די נמאס לי.

לימור לבנת: אני לא רואה שקורה משהו כתוצאה מהתלונות האלה.

לימור לבנת: יש ים של תלונות.

לימור לבנת: אני חייבת לומר כאן שהיומנים למיניהם הם מאוזנים, להשקפתי, והם הגונים ויש בהם בדרך כלל איזון.

לימור לבנת: אני לא מדברת על מקרה פה ומקרה שם, תמיד יכולה להיות מעידה, זה יכול לקרות ולא על זה אני מלינה.

לימור לבנת: אני מדברת על משהו שהוא עקבי, על תוכנית שהיא באופן עקבי לא מאוזנת, כמו למשל תוכניתה של גברת דליה יאירי.

לימור לבנת: עכשיו אתה מאוד חיזקת אותי ועודדת את רוחי.

לימור לבנת: אני יוצאת מכאן ממש מעודדת.

אמנון נדב: אני מקווה שאת לא מדברת בציניות.

אמנון נדב: אני גם לא מתייחס לזה בציניות.

לימור לבנת: אני אכתוב עכשיו שורה של תלונות ואני מקווה שתוך 2-3 שנים, אחרי שיגיעו עוד ועוד תלונות, אז אולי באמת אתם תפעלו ותעשו מה שצריך לעשות.

משה גפני: אני רוצה לחזור על שאלה ששאלה חברת הכנסת לימור לבנת, כי לא קיבלנו תשובה.

משה גפני: תן לנו דוגמא מהחיים, מה אסור היום שהיה מותר קודם?

משה גפני: תן לנו דוגמא חדשותית, של דבר שהיום אסור לעסוק בו בגלל שזה נקרא אקטואליה פוליטית?

משה גפני: תן לנו דוגמא כדי שאנחנו נדע על מה מדובר.

איתן אלמוג: אני לא אתייחס, ברשותכם, למינוי שמר אמנון נדב הזכיר כאן מאחר והאדם נמצא כעת בתקופת נסיון.

איתן אלמוג: זה ממש דיני נפשות.

איתן אלמוג: אם הוא לא יעבור את תקופת הנסיון נצטרך לדון בו לאחר מכן, כשהעניין הזה יהיה מעשי.

איתן אלמוג: אבל בפועל יש כרגע מצב שאין מתחתי מערכת של כוח אדם, מנהל כפוף ואנשי מקצוע, שניתן לסמוך עליהם בטיפול בחומר הרגיש בזירה הפוליטית.

איתן אלמוג: המינוי, המכרז נעשה בהתאם לפרוצדורות שהיו נהוגות לפני חצי שנה.

איתן אלמוג: האיש נמצא בתקופת ניסיון.

איתן אלמוג: מעבר לזה אין כרגע מה להתייחס.

איתן אלמוג: כרגע יש מציאות, בשל החלטת מנכ"ל רשות השידור, שמחייבת את מנהל הרדיו ואותי, ובירור קשה שהיה עם אותו אדם.

איתן אלמוג: הוחלט שלא לעסוק בחומרים פוליטיים במסגרת שאיננה אמורה לעסוק בחומרים פוליטיים.

איתן אלמוג: המחלקה למורשת ישראל אמורה לעסוק בנושאים של מורשת ישראל.

איתן אלמוג: אתן לך דוגמא של הפוך על הפוך.

איתן אלמוג: אתמול החליטה מועצת הרבנות הראשית החלטה מאוד מעניינת בתחום ההלכתי לגבי רמת הגולן, לגבי השמיטה והמעשרות.

איתן אלמוג: אתם מומחים יותר ממני לעניין הזה.

איתן אלמוג: נתתי הנחייה אחר הצהרים שזה צריך להיות הנושא המרכזי ביומן "מורשת".

איתן אלמוג: אמרתי להם: קחו את הרב לאו, קחו את הרב בקשי-דורון, קחו את כל פוסקי ההלכה שהיו שותפים להחלטה, שהיא החלטה הלכתית נטו, תנו לזה ביטוי.

איתן אלמוג: מרוב החששות שמא זה יגלוש לפוליטיקה קיבל אדם כפוף לי החלטה, ועוד התווכח איתי שזו החלטה נכונה, שזה סופר פוליטי ולכן העניין לא טופל אתמול ביומן "מורשת", למרות שאני כבר נתתי "אור ירוק" ואמרתי לעובדים שזה לשידור, לעיסוק בהרחבה, שזה דיון הלכתי מובהק.

איתן אלמוג: אני מדבר על הפסיקה של הרבנות הראשית אתמול שרמת הגולן היא חלק מארץ ישראל.

לימור לבנת: על מה כבר ידברו?

איתן אלמוג: המצב כרגע הוא שאין חיילים שאפשר לסמוך עליהם בחומר הרגיש הזה.

איתן אלמוג: אני שמח שחברת הכנסת לבנת הזכירה, ובצדק, את החדשות ואת יומני החדשות של קול ישראל שעושים עבודה, לית מאן דפליג, מעולה בנושא הזה של העברת המסרים, הדיונים, הוויכוחים הפוליטיים, הדיעות והחדשות.

איתן אלמוג: כל זה נעשה.

איתן אלמוג: רשות השידור והרדיו בנושא הזה עושים מעל ומעבר, לא רק כדי לצאת ידי חובה.

משה גפני: יש לי מה לומר על זה אבל - - - יש מאן דפליג.

משה גפני: ההתייחסות לנושאים הדתיים בקול ישראל היא בעייתית.

איתן אלמוג: המחלקה למורשת ישראל, על-פי המנדט שלה ועל-פי הוראת מנכ"ל רשות השידור, אמורה לעסוק בנושאים של מורשת ישראל.

איתן אלמוג: לא היתה שום ישיבה שבה הושמעו איומים ודברים כאלה.

איתן אלמוג: אני לא אחראי על הרכילויות.

איתן אלמוג: נאמר לאנשים דבר אחד: "זאת ההנחיה של הממונים, נא לבצע.

איתן אלמוג: אם יש לכם מסר חזרה באמצעותי אל מנהל הרדיו ואל מנכ"ל רשות השידור, שאין בנושאי מורשת ישראל סבא, ההלכה, המסורת וכל הדברים שכתובים בחוק רשות השידור, אין בזה כדי למלא 3 שעות ביום, תודיעו לי ואני אעביר את ההודעה הלאה".

איתן אלמוג: בינתיים לא קיבלתי הודעה.

זבולון אורלב: אני רוצה עכשיו לומר את מה שלא אמרתי קודם.

זבולון אורלב: יומן "מורשת" הוא יומן האקטואליה שצריך לערוב לאוזנו של המאזין הדתי והחרדי.

זבולון אורלב: המאזינים האלה לא מאזינים לרשתות אחרות.

זבולון אורלב: אנחנו גם לא רוצים שהם יאזינו לרשתות פירטיות.

זבולון אורלב: זה התרבות שלהם.

זבולון אורלב: הם צריכים לדעת על המחלוקת הפוליטית שיש בין ש"ס למפד"ל במבשרת, אם הרב נבחר שם או אם הרב לא נבחר שם, אם היה שם בג"ץ או לא היה שם בג"ץ.

איתן אלמוג: אין שום בעיה.

זבולון אורלב: יש בעיה, כי במגבלות שעשיתם היום סירסתם לחלוטין את התוכנית.

זבולון אורלב: הם מפחדים לראיין איש פוליטי.

זבולון אורלב: אף חבר כנסת איננו מתראיין שם יותר, לא רק במחלוקות.

זבולון אורלב: אני חי בתוך עמי.

זבולון אורלב: אני יודע איזה תרעומות ואיזה תלונות יש לציבור שאני חי בו על רשות השידור בכל הרשתות שלה ברדיו ובטלוויזיה - על חוסר שוויוניות, על סתימת פיות, על מצגי עובדות לא נכונות.

זבולון אורלב: אני חי בתוך הציבור הצרכני של יומן "מורשת".

זבולון אורלב: אני אומר לך, אני לא שמעתי תלונות.

זבולון אורלב: אני לא יודע מאיפה ממציאים את זה.

זבולון אורלב: אם היתה לשר הדתות תלונה דמיונית אחת - אני מוכרח לומר לך, אני קראתי את תמליל השידור ואני המום על מה עשו בירור אצל מנכ"ל רשות השידור.

זבולון אורלב: זה הכל התנכלות שאין לה יסוד ואין לה בסיס.

זבולון אורלב: אני לא תופס מה הולך פה.

זבולון אורלב: אני עד היום החרשתי.

זבולון אורלב: רבותי, תנו לציבור הזה את מה שהוא רוצה.

זבולון אורלב: מה הבעיה לפקח?

זבולון אורלב: לדרוש לתת את ה-up-line קודם, לראות שיש איזונים.

זבולון אורלב: זה הכל דברים מאוד פשוטים ולא מסובכים.

זבולון אורלב: הרי יש דברים שאנשי רדיו מחליטים מרגע לרגע.

זבולון אורלב: מה הבעיה?

זבולון אורלב: אנחנו בעלי הענין הראשון שהתוכנית הזאת תהיה מאוזנת.

זבולון אורלב: הרי מה יקרה?

זבולון אורלב: אם יתנו כל היום תכנים של ש"ס אז אני אתקשר ואגיד: מה, אתם השתגעתם לגמרי?

זבולון אורלב: זאת הפכה להיות תוכנית של ש"ס?

זבולון אורלב: אם יתנו כל היום תכנים של המפד"ל יבואו לכאן אנשים ויגידו: השתגעתם לגמרי?

זבולון אורלב: אני אומר לך שיש לנו כאן איזוני אינטרסים בינינו.

זבולון אורלב: כמו כן גם למפלגות שהן לא דתיות יש ציבור דתי גדול.

משה גפני: בתוכנית הזאת מראיינים גם רפורמים, שאני לא מוכן להתראיין איתם.

זבולון אורלב: הרי אנחנו היינו צריכים להיות המתלוננים העיקריים על חוסר איזון.

זבולון אורלב: אני אומר לך, יש פה החלטה ציבורית לא נכונה, שאתם מונעים מציבור שלם לדעת על החיים האקטואליים ועל הדיעות הפוליטיות ולשמוע את דיעותיו.

זבולון אורלב: לכן אני מבקש, אם אפשר תשקלו מחדש.

זבולון אורלב: אנחנו יודעים את סמכויותינו.

זבולון אורלב: אנחנו לא יכולים להורות לכם.

זבולון אורלב: אנחנו יכולים רק לפנות אליכם ולהעיר.

זבולון אורלב: רבותי, שמעתם אותנו.

זבולון אורלב: תשקלו את העניין הזה מחדש.

זבולון אורלב: תגידו לנו תשובה תוך פרק זמן סביר.

זבולון אורלב: אחרת, גם אנחנו נשקול את דרכנו.

זבולון אורלב: יש גם לנו אמצעים ציבוריים כדי לפעול, גם במוסדות רשות השידור, שהיא מורכבת פוליטית, גם בוועד המנהל, שהוא מורכב פוליטית, וגם בוועדת הכספים.

לימור לבנת: מה שאמרת קודם הוא אחד הדברים היותר חמורים.

לימור לבנת: אתה מספר על מה שהיה אתמול.

לימור לבנת: אמרת שאתה נתת הוראה ואמרת שהם לא ביצעו כי הם מפחדים.

לימור לבנת: ממי?

לימור לבנת: ממך.

איתן אלמוג: חס וחלילה.

איתן אלמוג: אמרתי את זה מפני שאדם שכפוף לי הפר הוראה.

לימור לבנת: למה הוא הפר הוראה?

לימור לבנת: אתה אמרת שהם כל-כך מפחדים עכשיו, הם כל-כך רגישים - - -

איתן אלמוג: הוא והצוות קיבלו הנחייה לטפל בנושא בהרחבה.

לימור לבנת: למה הם הפרו את ההוראה?

איתן אלמוג: מפני שהוא החליט, בניגוד להנחייה שהוא קיבל ממני.

לימור לבנת: כי הוא מפחד.

לימור לבנת: מלכתחילה אמרתם להם באותו כינוס שלא יגעו בחומרים האלה.

לימור לבנת: אתמול כשאמרת להם שזה כן לשידור אז הם כבר היו "ראש קטן".

זבולון אורלב: עוד לפני שידעתי על ההוראה הזאת צלצלתי כמה פעמים ליומן "מורשת" ושאלתי למה הם לא מכסים כל מיני נושאים, מה קרה להם פתאום?

זבולון אורלב: לא ידעתי על הדבר הזה.

זבולון אורלב: לא היה להם נעים אז הם התחילו להתחמק.

זבולון אורלב: אני הייתי די מופתע מהדבר הזה.

זבולון אורלב: אני חושב שיש פה איזה החלטה גורפת לא נכונה.

לימור לבנת: אני מצטרפת לכל דבריך.

זבולון אורלב: אני מסכים שצריכים להיות יתר רגישים.

זבולון אורלב: יכול להיות שצריך לבלום התנצחות ישירה בין מפלגות.

זבולון אורלב: אבל מה שקורה עכשיו נראה כמו סתימת פיות פוליטית מובהקת של ציבור דתי שלם, שאין לו היום את הבמה הבסיסית לדבר עם ציבור המאזינים שלו בנושאים שלו.

זבולון אורלב: זה לא יכול להיות.

זבולון אורלב: אתם ניתקתם את המנהיגות הפוליטית הדתית והחרדית מהציבור שלה.

זבולון אורלב: את יומני החדשות הנושאים האלה לא מעניינים ולא מטפלים בהם.

זבולון אורלב: בדברים האלה, כמו מי ייבחר לרב במבשרת, צריכים לטפל ביומן "מורשת".

ישראל מידד: אני באמת לא מבין את ההפרדה המלאכותית הזה בין אקטואליה ועיסוק בפוליטיקה לבין דיווח על מה שקורה בציבור הדתי.

ישראל מידד: תארו לעצמכם שאני אתן הוראה למר שלמה ניצן בפינה הסאטירית שלו בימי שישי, פינה של 5 דקות, לא לגעת באקטואליה ולעסוק רק בסאטירה.

ישראל מידד: אז הוא יאמר לי: אבל מה זה סאטירה?

ישראל מידד: זה פירוש על מה שקורה.

ישראל מידד: אני לא מבין את זה.

ישראל מידד: החוק מחייב את רשות השידור לתת ביטוי להשקפות ודיעות הרווחות בציבור.

ישראל מידד: זה לא רק חקלאות ולא רק כלכלה אלא גם העיסוק בנושאי אקטואליה, בכל התוכניות.

ישראל מידד: אי אפשר לאסור על תוכנית אחת שלא לעסוק באקטואליה.

ישראל מידד: אם אינכם יכולים להכשיר כוח אדם מיומן, אתי ומקצוע אז תודיעו על זה, אבל אל תתחמקו מהחובה שלכם על-פי חוק לתת לציבור את השידור הציבורי.

ישראל מידד: אתם פשוט מנעתם מהציבור הזה להגיע לנושאים אקטואליים.

ישראל מידד: קריאת כותרות עיתונים בבוקר, בשעה 5:30 בבוקר, אין בזה אקטואליה?

אמנון נדב: אנחנו ידידים.

אמנון נדב: מה שאתה אומר עכשיו צורם לי בדבר אחד.

אמנון נדב: תפנה את זה לוועדה, לא אלינו.

אמנון נדב: יש בזה טעם לפגם כשאתה אומר לנו - בכלל לא ברור לי המעמד שלך לצורך העניין הזה.

זבולון אורלב: הוא מנכ"ל האגודה לזכות הציבור לדעת.

זבולון אורלב: מר ישראל מידד, דבר אלי.

ישראל מידד: אני מדבר אל הוועדה, אל חברי הכנסת הנכבדים ואל כל מי שאוזניו כרויות לדברי.

ישראל מידד: אני מדגיש, שידור ציבורי זה לציבור.

ישראל מידד: כמו כן החובה בחוק היא לכלול השקפות ודיעות בכל התוכניות.

ישראל מידד: לא להגיד שהתוכנית הזאת תתעסק רק בזה והתוכנית השניה רק בדבר אחר.

ישראל מידד: אחרת, אני אתחיל להאזין לתוכניות כלכלה ולבקש ממנהל הרדיו לדאוג לכך שבשום תוכנית על ענייני כלכלה לא יזכירו שום דבר פוליטי ושום אישיות פוליטית לא תתראיין שם, רק מומחים לכלכלה, ממר דוד קליין ולמטה.

ישראל מידד: זה אבסורד.

ישראל מידד: פשוט לא יפה שככה נוהגת רשות השידור.

ישראל מידד: אני חושב שחברי הכנסת צודקים במקרה הזה.

משה גפני: אני פעם ראשונה רואה את ידידי יושב-ראש הוועדה, חבר הכנסת אורלב, מתרגז.

משה גפני: זה נדיר אצלו.

משה גפני: רבותי, אתם מבינים את רוח הדברים, הרי אתם לא חדשים במקצוע ואתם יודעים בדיוק על מה מדובר.

משה גפני: אנחנו מכירים את מגבלות כוחנו, אתם מכירים את מגבלות כוחכם.

משה גפני: כוחכם הוא רב מאוד, יותר מאשר כוחנו, אבל בכל אופן יש לנו פה ושם כוחות שאנחנו יכולים לעשות בהם שימוש.

משה גפני: אני אדבר עכשיו בשמי.

משה גפני: אני מבין מרוח הדברים שגם יושב-ראש הוועדה וגם החברים האחרים סבורים כך.

משה גפני: אי אפשר להביא מוסף לקולנוע ולא לראיין את שר המדע, התרבות והספורט ולשאול אותו למה חוק הקולנוע לא התקבל.

משה גפני: אתם אנשי תקשורת.

משה גפני: אני לא איש תקשורת.

זבולון אורלב: אני מבין שאתה תומך בחוק הקולנוע.

מיכאל נודלמן: זה דוגמא.

משה גפני: צריך להביא מישהו אחר שלא תמך בחוק הקולנוע ולעמת אותם.

משה גפני: אמרתי שזה פשוט לא רציני.

משה גפני: תם יודעים גם שזה לא רציני.

משה גפני: אתם יודעים שלחלק מאתנו לפחות יש ניסיון, ולא מקופח אגב על-ידי רשות השידור בתוכניות האחרות, הוא מכיר את המאטריה.

משה גפני: המשמעות של זה היא סגירת התוכנית.

משה גפני: להביא דברים של הלכה, מיותר לומר שאני תומך בזה שיהיו תוכניות של הלכה.

משה גפני: אבל זה לא יומן "מורשת".

משה גפני: המשמעות של העניין הוא סגירת התוכנית הזאת מכיוון שמכאן ואילך הסכר, ברגע שיש בו חור, אנשים יפסיקו להאזין ליומן "מורשת" ויילכו ל"ערוץ 2000" ולרדיו פירטי ואנחנו נצעק פה עד מחר שצריך לשמור על החוק.

משה גפני: אם רשות השידור הממלכתית לא מאפשרת את הנושא הברור ביותר - אתן דוגמא.

משה גפני: חבר הכנסת זבולון אורלב אמר את זה קודם.

משה גפני: אם למשל הוא העביר הצעת חוק בכנסת והיה ויכוח, האם חייבים לבנות מקווה במושבים או לא חייבים, והיתה פה סערה גדולה במליאת הכנסת.

משה גפני: את החדשות והאקטואליה לא מעניין האם בונים מקווה או לא בונים מקווה, זה לא בדיוק מעניין את חלקו הגדול של הציבור בישראל, אבל זה מאוד מעניין את הציבור הדתי.

משה גפני: האם הצעת החוק של חבר הכנסת אורלב על בניית מקווה שנתקלה בהתנגדות נמרצת של סיעת שינוי, האם זה לא מחייב מייד את תוכנית האקטואליה הדתית להביא את חבר הכנסת זבולון אורלב, מגיש הצעת החוק, ולצידו מישהו מסיעת שינוי המתנגד לזה?

משה גפני: בכל נושא זה ככה.

משה גפני: אני אומר לכם, אני רואה בזה שינוי מהותי של רשות השידור.

משה גפני: לי יש הרבה הערות על הסופרלטיבים בתוכניות האחרות בהתייחסות לציבור הדתי.

משה גפני: יש הרבה דברים.

משה גפני: כאשר מדובר על בקשות של הציבור הדתי זה סחטנות אך ברגע שמדובר על חוק הקולנוע אז זה פגיעה של הממשלה בקולנוע.

משה גפני: יש פה סמנטיקה שמבחינתי היא לא מאוזנת.

משה גפני: אני רואה בעניין הזה דבר חמור מאוד.

משה גפני: אנחנו לא יכולים להורות לכם מה לעשות.

משה גפני: אנחנו רק יכולים לבקש מכם.

משה גפני: אנחנו רק אומרים לכם ברמז, שאם אנחנו נגיע למסקנה שזה סגירת פיות אז כאשר יבוא הדיון על תקציב רשות השידור, כאן יש גם לנו סמכות, מעטה אומנם לעומת העיתונאים, אבל אנחנו נשתמש בה.

זבולון אורלב: רבותי, האמת היא שאני מכיר כל אחד כאן באופן אישי הרבה מאוד שנים.

זבולון אורלב: אני מכיר את מר אמנון נדב ואת מר איתן אלמוג שיש להם זכויות רבות.

זבולון אורלב: עד לרגע זה אני מתקשה להאמין אם אתם באמת מאמינים במה שאתם אומרים.

זבולון אורלב: אני אומר את זה באופן ידידותי.

זבולון אורלב: לא כל החיים זה עבודה.

זבולון אורלב: להגיד שבגלל איזה בעיה של יכולת פיקוח צריך להוריד את האקטואליה מיומן "מורשת"?

זבולון אורלב: כל אחד מכם מבין שאקטואליה היא נשמת אפו של הציבור.

זבולון אורלב: זה כל העניין.

זבולון אורלב: אין כאן נימוקים רציניים.

זבולון אורלב: מה הבעיה?

זבולון אורלב: יישב מר איתן אלמוג עם האנשים ויום אחד יעבוד כמו גננת, יום שני כמו מורה בכיתה א' ולאט לאט ילמדו.

זבולון אורלב: אם כי לפי דעתי לא צריך את זה.

זבולון אורלב: אני לא הרגשתי שהם עושים שגיאות.

זבולון אורלב: אני אומר לך, אני חי בציבור הזה.

זבולון אורלב: אני אומר בגלוי, אני לא מאמין שהיו תלונות.

אמנון נדב: היו טענות.

אמנון נדב: פנו אלי ואמרו לי שזה עוסק ברכילות.

זבולון אורלב: כל דבר תשווה לתוכניות אחרות.

זבולון אורלב: אתה יודע איזה תלונות יש על תוכניות אחרות?

זבולון אורלב: אז מה, מישהו סוגר את הכל?

משה גפני: שמר סרוסי נתן כסף לנשיא, זה לא רכילות?

זבולון אורלב: כל דבר צריך לקחת בפרופורציה.

זבולון אורלב: להיפך, הייתם עושים סקר דעת קהל ורואים בציבור מה מעמדה של התוכנית, האם הציבור אוהב את התוכנית הזאת או לא אוהב אותה, האם הוא חושב שיש שם איזון.

זבולון אורלב: אני לא מרגיש שזה ככה.

זבולון אורלב: אני ממש מרגיש שהתקבלה פה החלטה לא נכונה ונפלה שגגה מתחת לידכם.

זבולון אורלב: בקשתנו היא שתתחשבו בבקשתה של ועדת החינוך והתרבות לחדש את האקטואליה בתוכנית, תוך כדי נקיטת האמצעים שרשות השידור חושבת לנכון לנקוט כדי להבטיח שהיא תעמוד בכל הכללים ובכל הקריטריונים.

זבולון אורלב: איננו חולקים על כך שהתוכנית צריכה לעמוד באמות מידה מקצועיות שאתם קובעים.

זבולון אורלב: לדעתנו יש לכם את כל היכולות ואת כל האפשרויות לדאוג שהתוכנית הזאת תעמוד במסגרת כל הכללים.

איתן אלמוג: אני בעד הסקר.

איתן אלמוג: הסקרים שנעשו עד עכשיו מראים שההאזנה ליומן "מורשת" היא 0.1%, כלומר 3,500 מאזינים.

זבולון אורלב: כנראה שהיה פחות מדי אקטואליה.

איתן אלמוג: זה נעשה בתקופה שעוד היתה אקטואליה.

זבולון אורלב: אז תוסיף עוד.

זבולון אורלב: הפתרון הוא להוריד אקטואליה?

זבולון אורלב: קודם היה פה מישהו מההשכלה הגבוהה שאמר שככל שמעלים את שכר הלימוד באוניברסיטאות אחוז המסיימים גדל.

זבולון אורלב: למה?

זבולון אורלב: כי אלה שאין להם כסף והם מתנדנדים לא הולכים יותר ללמוד.

זבולון אורלב: אותו דבר גם פה.

זבולון אורלב: אתה מוריד את האקטואליה אז אחוז ההאזנה יקטן עוד יותר.

אמנון נדב: שמענו והקשבנו.

אמנון נדב: אנחנו מתייחסים לזה בשיא הרצינות, באמת ובתמים.

אמנון נדב: נקיים דיון ונחליט.

זבולון אורלב: אני מבקש לסכם את הדיון.

זבולון אורלב: ועדת החינוך והתרבות שמעה בתשומת לב את מנהל הרדיו ואת מנהל תוכניות האומר, שפרטו את הרקע ואת הנימוקים שהביאו להחלטה להפסקת האקטואליה הפוליטית ביומן "מורשת".

זבולון אורלב: ועדת החינוך והתרבות פנתה להנהלת רשות השידור ולהנהלת הרדיו על מנת לחדש לאלתר את שידורי האקטואליה ביומן "מורשת", הואיל ולדעתה יש לרשות השידור את כל האפשרויות להבטיח שהתוכנית תעמוד בכל הכללים המקובלים ברשות השידור ביחס לתוכניות אקטואליה.

זבולון אורלב: ועדת החינוך והתרבות סבורה שהחזרת האקטואליה ליומן "מורשת" היא הכרחית כדי למלא את זכויותיהם של המאזינים הדתיים, החרדיים וכל יתר המאזינים המעוניינים והמתעניינים בסדר היום הדתי ובנעשה בחברה ובמדינה.

זבולון אורלב: ועדת החינוך והתרבות מבקשת מרשות השידור להודיע לה את החלטתה תוך שבועיים ימים.

זבולון אורלב: תודה.